འདི་ནི་དགེ་རྒན་གྱི་ཁ་སྐད་དང་སློབ་མའི་ཁ་སྐད་ཀྱི་བར་ལ་གོ་བརྡ་མི་འཕྲོད་པས་ཐབས་འདི་སྤྱད་པ་ཡིན།རྒྱ་སྐད་ཀྱིས་སློབ་ཁྲིད་བྱ་ཡུལ་གཙོ་བོ་ནི་རྒྱ་ཡིག་གཙོ་བོ་ཅན་གྱི་འཛིན་གྲྭ་ཡིན་ཏེ།ཐེ་བོ་རྫོང་གི་སྐད་གཉིས་སློབ་ཁྲིད་ཀྱི་ཐབས་ལམ་གཙོ་བོའང་རྒྱ་ཡིག་གཙོ་བོ་ཅན་འདི་རེད།ང་རང་སློབ་ཆུང་གི་སྐབས་སུ་རྒྱ་ཡིག་གཙོ་བོ་ཅན་གྱི་འཛིན་གྲྭར་འགྲིམ་པ་ཡིན་ལ།ལོ་རིམ་བཞི་པ་ནས་བཟུང་བོད་ཡིག་དབྱངས་གསལ་ནས་མགོ་བརྩམས་ཏེ་སྦྱངས་པ་ཡིན།ང་ཚོའི་དགེ་རྒན་ནི་ས་ཆ་གཞན་ནས་ཡིན་པ་དང་ཁ་སྐད་ཀྱང་ང་ཚོ་དང་མི་འདྲ།དེའི་ཕྱིར་རྒྱ་སྐད་ཀྱིས་སློབ་ཁྲིད་མི་བྱེད་ཐབས་མེད་བྱུང་།ལོ་རིམ་བཞི་པའི་སློབ་མས་ལོ་གསུམ་གྱི་རིང་ལ་རྒྱ་ཡིག་སྦྱངས་པས་རྒྱ་སྐད་དམ་དུམ་རེ་འཆད་ཤེས་ནའང་བོད་ཀྱི་རིག་གནས་ཀྱི་ནང་དོན་ཕུན་སུམ་ཚོགས་པོ་དེ་རྒྱ་ཡིག་གི་ལམ་ནས་ག་ལ་རྟོགས་ཐུབ།ཁོ་ཚོས་ཚིག་བསྒྲིགས་པའམ་རྩོམ་ཡིག་དང་ཉིན་ཐོ་འབྲི་བར་ཐོག་མར་རྒྱ་ཡིག་གིས་བསྒྲུབས་ཚར་རྗེས་སུ་བོད་ཡིག་ཏུ་བསྒྱུར་བ་ཡིན་པས།ཚིག་ལོག་རྒྱག་པ་དང་།ཚིག་སྦྱོར་མི་བདེ་བ།ཕྲད་རྣམ་དབྱེའི་བཀོལ་ཚུལ་མི་འགྲིག་པ་སོགས་ཀྱི་སྐྱོན་མང་པོ་ཞིག་འབྱུང་ངོ་།།